5.10.2022
SK
Úradný vestník Európskej únie
L 258/119
Životné prostredia a udržateľnosť
65.
víta začlenenie noriem v oblasti udržateľnosti, životného prostredia a dostupnosti vrátane noriem Únie týkajúcich sa schémy pre environmentálne manažérstvo a audit (EMAS) ako súčasť stratégie výboru a VR v oblasti budov; poznamenáva, že výbor a VR od zavedenia svojho systému environmentálneho manažérstva podnikli rôzne opatrenia s cieľom zlepšiť energetickú hospodárnosť svojich budov a znížiť ich uhlíkovú stopu; víta vytvorenie pracovnej skupiny venovanej zelenej dohode a uvedomuje si, že práve prebieha štúdia o uhlíkovej neutralite výboru a VR do roku 2030; víta skutočnosť, že výbor sa podieľa na systéme Európskeho parlamentu na kompenzovanie emisií skleníkových plynov a že výbor má osobitný rozpočtový riadok na poskytnutie príslušných rozpočtových prostriedkov; víta skutočnosť, že elektrická energia, ktorú výbor spotrebúva, sa vyrába výlučne zo zelenej energie z udržateľných zdrojov; ďalej vyzýva výbor, aby na všetky budovy nainštaloval solárne panely s cieľom zvýšiť uhlíkovú efektívnosť;
66.
berie na vedomie množstvo konkrétnych opatrení prijatých na zníženie používania papiera a naliehavo žiada, aby výbor prijal riadnu bezpapierovú politiku; víta, že množstvo papiera použitého na osobu a deň sa v roku 2020 znížilo o 52 % v porovnaní s rokom 2019 a o 81 % v porovnaní s rokom 2015;
67.
víta konkrétne opatrenia, ktoré zaviedol výbor na podporu využívania udržateľných spôsobov cestovania, ako sú služobné bicykle, infraštruktúra pre cyklistov a systém kupónov na prístup na parkoviská za výnimočných okolností; poznamenáva, že politika mobility zahŕňa finančný príspevok pre cyklistov a pre zamestnancov, ktorí si zakúpili sezónne lístky na verejnú dopravu, pričom zamestnanci, ktorí využívajú oba príspevky, sa zriekajú práva využívať parkovacie zariadenia;
68.
berie na vedomie záväzok výboru realizovať 17 cieľov udržateľného rozvoja Organizácie Spojených národov a byť v súlade s týmito cieľmi a príslušnými stratégiami Únie; zdôrazňuje, že výbor má stredisko pre monitorovanie trvalo udržateľného rozvoja zamerané na podporu udržateľnosti v rámci Únie;
69.
blahoželá výboru k tomu, že spolu s Komisiou riadi platformu pre obehové hospodárstvo;
Komunikácia a viacjazyčnosť
70.
konštatuje, že v októbri 2019 predsedníctvo prijalo nové logo výboru, ktoré odráža logá inštitúcií Únie; je presvedčený, že táto zmena prispeje k zviditeľneniu a súdržnosti obrazu inštitúcií, orgánov, úradov a agentúr Únie medzi občanmi;
71.
víta, že výbor bol schopný prispôsobiť svoju komunikačnú stratégiu v súvislosti s pandémiou ochorenia COVID-19 tým, že zorganizoval množstvo významných podujatí a akcií online s cieľom uľahčiť jeho dosah a kontakt so zainteresovanými stranami a občanmi; zdôrazňuje, že v júli 2020 výbor namiesto svojej výročnej ceny pre občiansku spoločnosť zaviedol jednorazovú cenu s názvom „Občianska spoločnosť proti ochoreniu COVID-19“ s cieľom odmeniť neziskové iniciatívy jednotlivcov, organizácií občianskej spoločnosti a súkromných spoločností s cieľom riešiť krízu spôsobenú ochorením COVID-19 a jej dôsledky;
72.
zdôrazňuje, že všetka práca týkajúca sa stanovísk a informačných správ výboru je dostupná vo všetkých úradných jazykoch a že webové sídlo výboru je v súlade s normami Únie o prístupnosti pre orgány verejného sektora;
73.
víta zapojenie výboru do konferencie o budúcnosti Európy, ktorá demokracii pomáha s lepším oslovením organizovanej občianskej spoločnosti; ďalej vyzýva výbor, aby svojim členom pomáhal zúčastňovať sa na miestnych dialógoch s občanmi a občianskou spoločnosťou o európskych otázkach;